b'\n_START_ARTICLE_\nTanzania\n_START_SECTION_\nHistorie\n_START_PARAGRAPH_\nTanzanias kystlinje har v\xc3\xa6ret pr\xc3\xa6get af mange stridigheder, f\xc3\xb8rst fra portugisere og arabere, og senere mellem forskellige europ\xc3\xa6iske magter. Tanzania var tidligere en del af Tysk \xc3\x98stafrika. N\xc3\xa6rmere bestemt i 1891 koloniserede tyskerne fastlandet og styrede det direkte fra de tyske myndigheder. Landet Tanzania er et resultat af den politiske union mellem fastlandet Tanganyika og \xc3\xb8erne Zanzibar og Pemba. De to dele fik uafh\xc3\xa6ngighed fra Storbritannien hver for sig, fastlandet i 1961 og \xc3\xb8erne i 1963. Julius Nyerere blev landets f\xc3\xb8rste pr\xc3\xa6sident i 1962._NEWLINE_Tanzania erkl\xc3\xa6rede krig mod Uganda efter at Uganda havde invaderet og fors\xc3\xb8gt at annektere den nordlige tanzanianske provins Kagera i 1979. Tanzania smed ikke bare de ugandiske styrker ud, men invaderede selve Uganda efter at have indrulleret landets eksilugandere. 11. april 1979 blev Idi Amin tvunget til at opgive hovedstaden Kampala. Den tanzanianske h\xc3\xa6r tog byen med hj\xc3\xa6lp fra ugandisk og rwandisk guerilla. Amin flygtede i eksil._NEWLINE_Nyerere fragav sig magten til Ali Hassan Mwinyi i 1985, men beholdt kontrollen over det styrende parti, Chama cha Mapinduzi (CCM), som formand frem til 1990, da han gav ansvaret til Mwinyi. Etpartisystemet sluttede i oktober 1995 da Tanzania holdt sit allerf\xc3\xb8rste flerpartivalg. Men CCM vandt valget med stor margin og dets kandidat Benjamin Mkapa blev senere taget i ed som den nye pr\xc3\xa6sident i Tanzania 23. november 1995. I december 2005 blev Jakaya Mrisho Kikwete valgt til landets fjerde pr\xc3\xa6sident for fem \xc3\xa5r._NEWLINE_Et af de d\xc3\xb8delige bombeattentater mod amerikanske ambassader i 1998 skete i byen Dar-es-Salaam, det andet var i Nairobi, Kenya. Unders\xc3\xb8iske jordsk\xc3\xa6lv i 2004 p\xc3\xa5 den anden side af Det Indiske Ocean f\xc3\xb8rte til en tsunami som traf Tanzanias kystlinje og dr\xc3\xa6bte 11 mennesker. En olietanker gik ogs\xc3\xa5 midlertidig p\xc3\xa5 grund i Dar-es-Salaam og skadede en olieledning.\n_START_SECTION_\nUafh\xc3\xa6ngigheden fra Storbritannien\n_START_PARAGRAPH_\nTanganyika opn\xc3\xa5ede uafh\xc3\xa6ngighed fra Storbritannien den 9. december 1961. I det f\xc3\xb8rste \xc3\xa5r efter uafh\xc3\xa6ngigheden var Storbritannien dog stadig repr\xc3\xa6senteret i Tanganyika. Det var f\xc3\xb8rst den 9. december 1962, at Tanganyika blev en demokratisk republik. Tanganyikas f\xc3\xb8rste premierminister Julius Nyerere var den politiske leder af partiet TANU (Tanganyika African National Union), der k\xc3\xa6mpede for uafh\xc3\xa6ngighed fra Storbritannien fra 1954 frem til 1961. Efter uafh\xc3\xa6ngigheden var den politiske vision at skabe en \xc3\xb8konomisk uafh\xc3\xa6ngig socialistisk stat samt at udrydde korruption._NEWLINE_Zanzibar endte sin tid som v\xc3\xa6rende protektorat under Storbritannien den 10. december 1963. Det betyder, at Zanzibar allerede inden 1963 havde en vis politisk selvbestemmelse, modsat det havde v\xc3\xa6ret tilf\xc3\xa6ldet for Tanganyika. I 1963 opn\xc3\xa5ede Zanzibar alts\xc3\xa5 fuld politisk selvbestemmelse og status som et uafh\xc3\xa6ngigt land. Zanzibar overgik direkte fra at v\xc3\xa6re britisk protektorat til at v\xc3\xa6re et konstitutionelt monarki under Sultan Jamshid bin Abdullah. Dette oph\xc3\xb8rte imidlertid allerede den 12. januar 1964 grundet Zanzibar Revolutionen. Sultanen gik i eksil og Zanzibar blev nu en republik med navnet "People\'s Republic of Zanzibar and Pemba"._NEWLINE_Etableringen af Tanzania. I 1964 blev Tanganyika og Zanzibar politisk forenet i en republik og "United Republic of Tanganyika and Zanzibar" var nu en realitet. Senere samme \xc3\xa5r, den 29. oktober blev landet omd\xc3\xb8mt til "the United Republic of Tanzania" eller blot Tanzania, hvor af "tan" kommer af Tanganyika og zan" kommer af Zanzibar. Tanganyikas premierminister Julius Nyerere blev republikkens f\xc3\xb8rste pr\xc3\xa6sident. Republikken var en et-parti-stat, hvor Zanzibar bibeholdte dog stadig et selvstyre og stadig den dag i dag er en semiautonom region._NEWLINE_Ved uafh\xc3\xa6ngigheden i 1961 Landet hed dengang Tanganyika og bestod kun af fastlandet. I 1964 blev Tanganyika politisk forenet med en gruppe af \xc3\xb8er, der samlet kaldes Zanzibar (hvilket ogs\xc3\xa5 er navnet p\xc3\xa5 den st\xc3\xb8rste af disse \xc3\xb8er) og sammen blev dette til "The United Republic of Tanzania". Tanganyikas premierminister Julies Nyerere blev Tanzanias f\xc3\xb8rste pr\xc3\xa6sident, men Zanzibar havde imidlertid deres eget selvstyre. Julius Nyerere var leder af partiet TANU (Tanganyika African National Union), der k\xc3\xa6mpede for uafh\xc3\xa6ngighed fra Storbritannien fra 1954 frem til 1961. _NEWLINE_I 1977 blev TANU blev forenet med det regerende parti p\xc3\xa5 Zanzibar "the Afro-Shirazi Party" (ASP) og det nuv\xc3\xa6rende parti CCM opstod. Partiet har besiddet regeringsmagten lige siden med skiftende pr\xc3\xa6sidenter.\n_START_SECTION_\nGeografi\n_START_PARAGRAPH_\nTanzanias geografi er en af de mest varierede og unikke i verden. Landet indeholder Afrikas h\xc3\xb8jeste punkt, Kilimanjaro, s\xc3\xa5 vel som inds\xc3\xb8er, bjerge og mange naturreservater. Afrikas laveste punkt er Lake \'Asal (153 m/502 ft under havet) i Djibouti._NEWLINE_Den nord\xc3\xb8stlige del af Tanzania er bjergrig og inkluderer Meru og Kilimanjaro, som begge er udd\xc3\xb8de vulkaner. Kilimanjaros naturlige sk\xc3\xb8nhed, som desuden er Afrikas h\xc3\xb8jeste punkt, tiltr\xc3\xa6kker sig tusindvis af turister hvert \xc3\xa5r._NEWLINE_Vest for disse ligger Serengeti nationalpark, kendt for sin \xc3\xa5rlige migration af millioner af gnuer, desuden store m\xc3\xa6ngder af l\xc3\xb8ver, leoparder, elefanter, n\xc3\xa6sehorn og afrikanske b\xc3\xb8fler. N\xc3\xa6r parken ligger Olduvai-ravinen hvor mange af de \xc3\xa6ldste hominid\xe2\x80\x93fossiler og genstande er blevet fundet. Andre ark\xc3\xa6ologisk vigtige fund er det \xc3\xa6ldste bevis p\xc3\xa5 hominidernes brug af tr\xc3\xa6 ved Kalambo-faldene p\xc3\xa5 gr\xc3\xa6nsen til Zambia._NEWLINE_Videre mod vest ligger Victorias\xc3\xb8en p\xc3\xa5 den kenyansk\xe2\x80\x93ugandisk-tanzanianske gr\xc3\xa6nse. Dette er den st\xc3\xb8rste inds\xc3\xb8 i Afrika og er traditionelt udpeget som Nilens kilde. Sydvest for denne separerer Tanganyikas\xc3\xb8en Tanzania fra Den Demokratiske Republik Congo. Denne inds\xc3\xb8 regnes som den nest\xc3\xa6ldste og n\xc3\xa6stdybeste inds\xc3\xb8 i verden efter Bajkals\xc3\xb8en i Sibirien._NEWLINE_Det centrale omr\xc3\xa5de i Tanzania er et stort plateau med savanne og nationalparker i syd og jordbrugsland l\xc3\xa6ngere mod nord. Den nye hovedstad, Dodoma, ligger her, selv om meget af styremagten stadig befinder sig i Dar-es-Salaam._NEWLINE_Den \xc3\xb8stlige kystlinje af Tanzania er varm og fugtig. Her ligger Tanzanias st\xc3\xb8rste by og tidligere hovedstad, Dar-es-Salaam, som blev grundlagt af tidligere og nu afd\xc3\xb8de pr\xc3\xa6sident, Sjaufe Jojosi. Lige nord for byen ligger \xc3\xb8en Zanzibar, et semiautonomt territorium som er kendt for sine krydderier.\n_START_SECTION_\nNationalparker\n_START_PARAGRAPH_\nEn af de mest kendte national parker i Tanzania er uden tvivl Serengeti nationalpark, der fortjent ligger p\xc3\xa5 UNESCOs verdensarvsliste, men der findes flere andre smukke national parker i Tanzania.\n_START_SECTION_\nNgorongorokrateret\n_START_PARAGRAPH_\nStedet kaldes ogs\xc3\xa5 Ngorongoro National Park, og er verdens st\xc3\xb8rste intakte caldera. Dette vulkanske paradis blev skabt for omkring 2 millioner \xc3\xa5r siden, da en k\xc3\xa6mpe vulkan kollapsede efter et voldsomt udbrud, og dannede et 600 meter dybt hul, ogs\xc3\xa5 kaldet en caldera. Med tiden blev der dannet et frodigt og livligt landskab i krateret, som idag giver gode forhold for mange farvelige planter, pattedyr og fugle._NEWLINE_Ngorongoro National Park st\xc3\xa5r ikke alene p\xc3\xa5 UNESCOs verdensarvsliste men er ogs\xc3\xa5 en af Afrikas syv naturlige vidundere. _NEWLINE_Det er blandt andet her der er st\xc3\xb8rst mulighed for at finde The Big Five - l\xc3\xb8ven, elefanten, leoparden, n\xc3\xa6sehornet og b\xc3\xb8flen grundet det \xc3\xa5bne landskab.\n_START_SECTION_\nTarangire Nationalpark\n_START_PARAGRAPH_\nTarangire Nationalpark er ikke ligefrem den st\xc3\xb8rste nationalpark i Tanzania, men er stadig liges\xc3\xa5 imponerende med sine 2.850 km2. Parken er lokaliseret i det nordlige Tanzania ca. 120 km sydvest for Arusha, og byder blandt andet p\xc3\xa5 et smukt og imponerende natur samt et rigt dyreliv, der t\xc3\xa6ller blandt andet giraffer, zebraer, b\xc3\xb8fler og et v\xc3\xa6ld af fuglearter._NEWLINE_Det er ogs\xc3\xa5 den nationalpark i Tanzania der er kendt for at have den st\xc3\xb8rste bestand af afrikanske elefanter, samt et v\xc3\xa6ld af baobabtr\xc3\xa6er der pryder landskabet og er en attraktion i sig selv.\n_START_SECTION_\nLake Manyara Nationalpark\n_START_PARAGRAPH_\nLigesom Tarangire Nationalpark er Lake Manyara Nationalpark en af Tanzanias mindre og mest undervurderet nationalparker. Parken ligger i det nordlige Tanzania cirka 120 km. vest for Arusha. _NEWLINE_Lake Manyara Nationalpark d\xc3\xa6kker et areal p\xc3\xa5 320 km2 hvoraf de 220 km2 er Manyaras\xc3\xb8en. S\xc3\xb8en giver ideelle betingelser for et imponerende rigt dyreliv, og man kan opleve b\xc3\xa5de flodheste, leoparder, vortesvin, aber, zebraer og rigtig mange andre dyr. Det er ogs\xc3\xa5 her de ber\xc3\xb8mte tr\xc3\xa6klatrende l\xc3\xb8ver holder til.\n_START_SECTION_\nEtnicitet og sprog\n_START_PARAGRAPH_\nTanzanias befolkning best\xc3\xa5r af mere end 130 forskellige stammer. Nogle stammer er meget store og udbredte over hele landet, mens andre er meget sm\xc3\xa5 og kan best\xc3\xa5 af mindre end 1.000 mennesker. Den st\xc3\xb8rste stamme er "Sukuma", der har mere end 5,5 millioner medlemmer. 95 procent af befolkningen er Bantu._NEWLINE_Kiswahili (eller p\xc3\xa5 engelsk blot "swahili") er landets officielle sprog. Kiswahili er et Bantu-sprog med elementer fra arabisk, engelsk og tysk. Engelsk er officielt handelssprog samt i den offentlige administration og p\xc3\xa5 videreg\xc3\xa5ende uddannelser. Det er normalt, at man l\xc3\xa6rer sit stammesprog hjemme og l\xc3\xa6rer kiswahili, n\xc3\xa5r man begynder i skole. Engelsk er udbredt i byerne, hvor en st\xc3\xb8rre del af befolkningen har g\xc3\xa5et p\xc3\xa5 en videreg\xc3\xa5ende uddannelser, modsat p\xc3\xa5 landet, hvor engelsk er meget lidt udbredt. _NEWLINE_De fleste af stammesprogene er tilh\xc3\xb8rer Bantu-sprogstammen (cirka 90 procent af dem), men ogs\xc3\xa5 de tre andre afrikanske sprogstammer, den afroasiatiske, den nilo-sahariske og sprogstammen khoisan er repr\xc3\xa6senteret. Mange stammer har foruden deres eget sprog ogs\xc3\xa5 deres egen kultur og deres egne traditioner. Det har dog ikke udl\xc3\xb8st nogle st\xc3\xb8rre sp\xc3\xa6ndinger som det er set i andre afrikanske lande med mange stammer. \xc3\x86gteskaber p\xc3\xa5 tv\xc3\xa6rs af stammer er almindeligt og det betyder ogs\xc3\xa5, at forskellene mellem stammerne med tiden vil blive udhvisket. Det er dog for mange for\xc3\xa6ldre stadigt vigtigt at l\xc3\xa6re deres b\xc3\xb8rn deres modersm\xc3\xa5l og holde traditionerne i h\xc3\xa6vd.\n_START_SECTION_\nReligion\n_START_PARAGRAPH_\nLangt den overvejende del af befolkningen bekender sig til en religion og mange praktiserer den i hverdagen. Tanzania er et sekul\xc3\xa6rt land og islam og kristendom er omtrent lige udbredt. Der er cirka 30 procent kristne, 35 procent muslimer og cirka 35 procent bekender sig til traditionelle afrikanske religioner. En kombination af disse og enten islam eller kristendom er dog ogs\xc3\xa5 meget almindeligt. P\xc3\xa5 Zanzibar bekender 99 procent sig imidlertid til islam. Islam er desuden s\xc3\xa6rligt udbredt langs kysterne og langs karavanevejene, fordi det tidligere s\xc3\xa6rligt var muslimerne der var handelsfolk. Dog bor muslimer og kristne ogs\xc3\xa5 side om side og \xc3\xa6gteskaber p\xc3\xa5 tv\xc3\xa6rs af religion er hyppige. Landet har ogs\xc3\xa5 haft b\xc3\xa5de muslimske og kristne pr\xc3\xa6sidenter og religion udl\xc3\xb8ser generelt ikke nogen sp\xc3\xa6ndinger.\n_START_SECTION_\nPolitisk system\n_START_PARAGRAPH_\nTanzania er et pr\xc3\xa6sidentielt system. Pr\xc3\xa6sidenten bliver valgt ved direkte valg hvert femte \xc3\xa5r. En pr\xc3\xa6sident m\xc3\xa5 maksimalt sidde i to valgperioder. Pr\xc3\xa6sidenten har den ud\xc3\xb8vende magt, er statsoverhoved, \xc3\xb8verstbefalende for de v\xc3\xa6bnede styrker og det er denne som udpeger en statsminister. Statsministeren er vicepr\xc3\xa6sident for landet. _NEWLINE_Parlamentet har den lovgivende magt og best\xc3\xa5r af \xc3\xa9t kammer, kaldet Bunge. Bunge har 275 medlemmer, hvoraf 232 er direkte valgt, mens de resterende 43 er indirekte valgt. Valget til parlamentet sker samtidig med pr\xc3\xa6sidentvalget hvert femte \xc3\xa5r. _NEWLINE_Zanzibar har formelt sin egen forfatning, pr\xc3\xa6sident og nationalforsamling, men den tanzanianske pr\xc3\xa6sident og regering har reelt st\xc3\xb8rre magt og styrer reelt Zanzibar ved dekret. Zanzibars pr\xc3\xa6sident er andenvicepr\xc3\xa6sident. _NEWLINE_Alle tanzanianske statsborgere over 18 \xc3\xa5r har stemmeret. Det er som pr\xc3\xa6sident tilladt at sidde i maksimalt to perioder. Valgdagen er altid en s\xc3\xb8ndag for at s\xc3\xb8rge for, at flest muligt tanzanianere har mulighed for at afgive deres stemme. Tanzanias nuv\xc3\xa6rende forfatning blev vedtaget i 1992. Her gik landet fra at v\xc3\xa6re et etpartisystem til at blive et flerpartisystem. Der har siden 1992 eksisteret oppositionspartier de har dog endnu ikke f\xc3\xa5et erobret regeringsmagten.\n_START_SECTION_\nJulius Nyerere\n_START_PARAGRAPH_\nTanzanias f\xc3\xb8rste pr\xc3\xa6sident, Julius Nyerere, har stadig den dag i dag en meget h\xc3\xb8jt respekteret og vigtig person, der tilmed har en \xc3\xa5rlig national dag opkaldt efter sig, hvor alle skoler og \xc3\xb8vrige offentlige institutioner holder lukket. Han er i folkemunde kaldt "mwalimu" (l\xc3\xa6rer) og "baba" (far).\n_START_SECTION_\nValget 2015\n_START_PARAGRAPH_\nDette var f\xc3\xb8rste gang, hvor oppositionen reelt form\xc3\xa5ede at udfordre CCM p\xc3\xa5 regeringsmagten. De \xc3\xb8vrige opstillede partier var g\xc3\xa5et sammen i koalitionen "Ukawa" og pegede p\xc3\xa5 den tidligere premierminister i CCM, Edward Lowassa, som pr\xc3\xa6sidentkandidat. Edward Lowassa gik til valg p\xc3\xa5 at g\xc3\xb8re skolesystemet gratis for alle tanzanianere. \xc3\x85rsagen til, at oppositionen ved dette valg udgjorde en reel konkurrent til CCM skyldes en tiltaget kritik af CCM omkring ikke at have skabt nok \xc3\xb8konomisk v\xc3\xa6kst siden partiet fik regeringsmagten tilbage i 1964. Kritikken g\xc3\xa5r desuden p\xc3\xa5, at CCM ikke g\xc3\xb8r eller har gjort nok for at bek\xc3\xa6mpe korruptionen og for ikke at g\xc3\xb8re noget ved bek\xc3\xa6mpe de evige str\xc3\xb8mafbrydelser, der forekommer uafbrudt over hele landet. _NEWLINE_Valget var ikke pr\xc3\xa6get af st\xc3\xb8rre politiske uroligheder, hvilket altid har v\xc3\xa6ret kendetegnende ved de tanzanianske valg. Tonen i valgkampen er og har generelt v\xc3\xa6ret ordentlig.\n_START_SECTION_\nAdministrativ inddeling\n_START_PARAGRAPH_\nAf administrative \xc3\xa5rsager er Tanzania delt ind i 26 regioner, 21 p\xc3\xa5 fastlandet, 3 p\xc3\xa5 Unguja og 2 p\xc3\xa5 Pemba, Unguja og Pemba udg\xc3\xb8r \xc3\xb8en Zanzibar. 99 distriktsr\xc3\xa5d er blevet oprettet for at \xc3\xb8ge lokal autoritet. Disse distrikter er ogs\xc3\xa5 refereret til som en lokal styresmagt. For tiden er der 114 r\xc3\xa5d som opererer over 99 distrikter, 22 er p\xc3\xa5 landet og 92 er i landsbyer.\n_START_SECTION_\n\xc3\x98konomi\n_START_PARAGRAPH_\nTanzania er stadig den dag i dag et af verdens fattigste lande i forhold til BNP. Landet har dog oplevet relativt h\xc3\xb8je v\xc3\xa6kstrater i de seneste par \xc3\xa5r, hvilket har v\xc3\xa6ret muligt p\xc3\xa5 grund af de mange naturressourcer som landet besidder. I perioden 2009-2014 har den gennemsnitlige \xc3\xa5rlige v\xc3\xa6kstrate v\xc3\xa6ret p\xc3\xa5 6-7 procent. Tanzania er i dag n\xc3\xa6sten fuldst\xc3\xa6ndigt overg\xc3\xa5et til at v\xc3\xa6re en markeds\xc3\xb8konomi, men der er dog stadig offentlig styring i visse sektorer s\xc3\xa5som banksektoren, telekommunikationssektoren, energisektoren og i minedriften. Staten ejer stadig alt jorden og de reformer der har v\xc3\xa6ret fremsat om at s\xc3\xa6lge til private er fortsat meget upopul\xc3\xa6re. S\xc3\xa6rligt er forslag om at s\xc3\xa6lge til udenlandske k\xc3\xb8bere meget upopul\xc3\xa6rt._NEWLINE_Som mange andre fattige lande s\xc3\xa5 udg\xc3\xb8r landbruget en stor og vigtig del af national\xc3\xb8konomien, hvilket implicerer, at \xc3\xb8konomien er meget ustabil og kan p\xc3\xa5virkes meget negativt, hvis h\xc3\xb8sten sl\xc3\xa5r fejl som f\xc3\xb8lge af for eksempel vejr- og klima\xc3\xa6ndringer. Landbruget skaber mere en 25 procent af landets BNP, besk\xc3\xa6ftiger mere end 80 procent af arbejdsstyrken (som var p\xc3\xa5 25,28 millioner mennesker i 2014) og udg\xc3\xb8r mere end 85 procent af landets eksport. Der er stort fokus p\xc3\xa5 landbruget, hvilket ses ved at den andel af det offentlige budget, der g\xc3\xa5r til landbrug, er steget til nu at udg\xc3\xb8re 7 procent. _NEWLINE_Infrastrukturen er blevet v\xc3\xa6sentligt udbygget siden uafh\xc3\xa6ngigheden, s\xc3\xa6rligt vejnettet. Netop vejnettet er ogs\xc3\xa5 i fokus hos den nyvalgte pr\xc3\xa6sident Magafuli i 2015. Der skulle eftersigende i 1961 kun have v\xc3\xa6ret 1.300 kilometer asfalteret vej, mens dette frem til 2015 skulle v\xc3\xa6re vokset til mere end 60.500 kilometer. Udbygningen af vejnettet er hovedsageligt sket for donormidler stillet til r\xc3\xa5dighed af blandt andre Verdensbanken, IMF og bilaterale donorer, heriblandt Danmark. En stigende andel af forbedringerne af infrastrukturen sker dog med tanzanianske midler. Andre fokusomr\xc3\xa5der i forhold til infrastruktur er jernbanen og havnene, fordi de s\xc3\xb8rger for at varer kan transporteres og de er derfor essentielle for at skabe \xc3\xb8konomisk v\xc3\xa6kst. _NEWLINE_Reformer blandt andet p\xc3\xa5 bankomr\xc3\xa5det er lavet for at hj\xc3\xa6lpe v\xc3\xa6kst i den private sektor. Den finansielle sektor spiller en stadigt st\xc3\xb8rre rolle og udenlandsk-ejede banker udg\xc3\xb8r nu cirka 48 procent (2014) af banksektorens samlede aktiver. Der er opst\xc3\xa5et stor konkurrence mellem de udenlandske banker, hvilket har resulteret i tydelige effektivitets- og kvalitetsforbedringer af finansielle services. Dog er udl\xc3\xa5nsrenterne stadig meget h\xc3\xb8je. _NEWLINE_I 2014 oplevede den Tanzania et pludseligt stop af n\xc3\xa6sten 500 millioner amerikanske dollars i donormidler p\xc3\xa5 grund af en skandale i energisektoren, der involverede dele af den tanzanianske regering.'